
Sizai hétköznap

Vizsgált épület: Álvaro Siza Vieira Arquitectos: Terraços de Bragança, Lisszabon
Álvaro Siza Vieira kimagasló munkásságának nemzetközileg kevésbé ismert, de a lisszaboniak által annál jobban kedvelt alkotása a Terraços de Bragança társasház, szolgáltató és kereskedelmi komplexum. A részletesebb megismerésre érdemes épület 2004-ben került átadásra, egy közel 5000 m2-es tömbbeépítés megszületéseként, a belváros szívében. Szerencsésnek mondhatom magam, mivel hat hónapon keresztül szinte minden nap elsétáltam a vizsgált épület előtt. Az első találkozás megdöbbentően semleges érzelmeket váltott ki belőlem, ezért eldöntöttem, jobban megismerem. A dolgozat vezérfonalának azt tekintem, hogy megpróbálom kideríteni, a vizsgált ház valóban izgalmas-e vagy esetleg csak megbújik egy világhírű építész neve mögött? Vajon mit jelent az, hogy egy ház hétköznapi? Unalmas, mindennapi vagy inkább érzékeny, átgondolt és érdekes?

